קבינט השרים הכלכלי-חברתי, בראשות שר האוצר יובל שטייניץ אישר היום את ההצעה שגובשה על ידי שטייניץ ושר הדתות יעקב מרגי (ש"ס), להעלות את שכר רבני הערים והשכונות החל מחודש מארס הקרוב ב-54%-143%. מישיבת הקבינט נעדרו שרים רבים, ביניהם המשנה לראש הממשלה סילבן שלום ושר התיירות מישראל ביתנו, סטס מיסז'ניקוב.

בישראל כ-120 רבני ערים. הצעת שטייניץ-מרגי תחול רק על מי מהם שנבחרו לתפקידם החל בינואר 2006, ועל מי שייבחרו בעתיד. העלאת השכר תהיה פרוגרסיבית, כלומר רבנים שמרוויחים פחות ייהנו מתוספת שכר גדולה יותר באחוזים. כך למשל רב בישוב קטן, של עד 10,000 תושבים, המשתכר היום 7,200 שקל ברוטו, ייהנה מתוספת שכר גבוהה מאוד, חסרת תקדים כמעט בשרות הציבורי, של 143%, ושכרו החל ממארס הקרוב יהיה 17,500 שקל. רב של עיר עם 250 אלף תושבים ויותר, ששכרו החודשי היום הוא 18,900 שקל ברוטו, ייהנה מתוספת של 54% לשכרו, ושכרו החדש יהיה 29,130 שקל בחודש.

את שכרם של הרבנים משלמות העיריות והרשויות המקומיות, דרך המועצות הדתיות שלהם, כך שהעלאת שכרם לא תכביד על תקציב המדינה, אלא רק על תקציבי הערים.